b'\n_START_ARTICLE_\nHans Eysenck\n_START_PARAGRAPH_\nHans J\xc3\xbcrgen Eysenck (4. maaliskuuta 1916, Berliini\xe2\x80\x934. syyskuuta 1997, Lontoo) oli saksalais-brittil\xc3\xa4inen psykologi ja yhteiskuntatieteilij\xc3\xa4. H\xc3\xa4n tutki laaja-alaisesti ihmisen persoonallisuutta ja k\xc3\xa4ytt\xc3\xa4ytymist\xc3\xa4 sek\xc3\xa4 kehitti persoonallisuustestej\xc3\xa4. H\xc3\xa4nen teoksistaan on suomennettu muun muassa Kuka olen? K\xc3\xa4ytt\xc3\xa4ytymisen psykologiaa, (1983)._NEWLINE_Eysenck painotti tieteen eksaktiutta, laboratoriotutkimuksia, oikeaa kysymyksenasettelua ja tilastollisten menetelmien k\xc3\xa4ytt\xc3\xb6\xc3\xa4. Niiden pohjalta h\xc3\xa4n kehitti piirreteorian ja siihen pohjautuvan persoonallisuustestin. Eysenck katsoi persoonallisuuden kolmeksi ulottuvuudeksi psykoottisuuden, neuroottisuuden ja introverttius\xe2\x80\x93ekstroverttius-akselin. _NEWLINE_Eysenck uskoi, ett\xc3\xa4 \xc3\xa4lykkyys ja persoonallisuus ovat p\xc3\xa4\xc3\xa4osin periytyvi\xc3\xa4. T\xc3\xa4m\xc3\xa4 vuonna 1951 julkistettu ajatus persoonallisuuden biologisesta pohjasta perustui Eysenckin ja Donald Prellin kaksostutkimuksiin. H\xc3\xa4n vastusti voimakkaasti psykoanalyysia, joka oli h\xc3\xa4nen mukaansa teoreettisesti sekava ja hoitomenetelmilt\xc3\xa4\xc3\xa4n ep\xc3\xa4ilytt\xc3\xa4v\xc3\xa4. Psykoanalyysin sijalle h\xc3\xa4n ehdotti persoonallisuusterapiaa, jossa hyl\xc3\xa4tt\xc3\xa4isiin persoonallisuuden tiedostamattoman puolen ja lapsuuden kokemusten osuus k\xc3\xa4ytt\xc3\xa4ytymisen selitt\xc3\xa4j\xc3\xa4n\xc3\xa4.'